Document ID: 32002D0470

32002D0470
L 163/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 юни 2002 година
за определяне на специални условия за внос на преработени или замразени двучерупчести мекотели, бодлокожи, ципести и морски коремоноги от Япония
(нотифицирано под номер С(2002) 2198)
(текст от значение за ЕИП)
(2002/470/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/492/ЕИО на Съвета от 15 юли 1991 г. относно определяне на здравни условия за производството и пускането на пазара на двучерупчести мекотели (1), последно изменена с Директива 97/79/ЕО (2), и по-специално член 9, параграф 3, буква б) от нея,
като има предвид, че:
(1)
Експерт на Комисията е направил посещение с цел инспекция в Япония, за да потвърди условията, при които се произвеждат, преработват, съхраняват и изпращат двучерупчестите мекотели, предназначени за Общността.
(2)
Условията по законодателството на Япония определят отдел „Инспекция сигурност“ (ОИС) към Министерство на здравеопазването, труда и социалните грижи, отговорен за проверка здравословното състояние на двучерупчести мекотели, бодлокожи, ципести и морски коремоноги и за наблюдаване хигиената и санитарните условия за производство. Същото законодателство дава право на ОИС да одобри или забрани добива на двучерупчести мекотели, бодлокожи, ципести и морски коремоноги в определени зони.
(3)
ОИС и неговите лаборатории са способни ефективно да потвърдят прилагането на действащото законодателство в Япония.
(4)
Компетентните органи на Япония са поели ангажимента да предават редовно и бързо на Комисията данни за наличието на планктони, съдържащи токсини в зоните на добив.
(5)
Компетентните органи на Япония са предоставили официално уверение относно съответствието с изискванията, уточнени в глава V от приложението към Директива 91/492/ЕИО, и с изисквания, еквивалентни на описаните в директивата за класификация на зоните за производство и прехвърляне, одобрение за изпращане и пречиствателни центрове, както и контрол на общественото здраве и наблюдение на производството.
(6)
Япония е одобрена като допустима за включване в списъка с трети страни, изпълняващи условията на еквивалентност, посочени в член 9, параграф 3 от Директива 91/492/ЕИО.
(7)
Япония изразява желание да изнася за Общността замразени или преработени двучерупчести мекотели, бодлокожи, ципести и морски коремоноги, стерилизирани или термично обработени съгласно изискванията на Решение 93/25/ЕИО на Комисията (3), изменено с Решение 97/275/ЕО (4). За тази цел е необходимо да се определят производствените райони, от които двучерупчестите мекотели, бодлокожи, ципести и морски коремоноги могат да се добият и изнесат в Общността.
(8)
Специалните условия за внос следва да се приложат без да се засягат решения, взети съгласно Директива 91/67/ЕИО на Съвета от 28 януари 1991 г. за ветеринарно-санитарните изисквания при пускането на пазара на аквакултури и продукти от тях (5), последно изменена с Директива 98/45/ЕО (6).
(9)
Вследствие на резултатите от посещението на Комисията Решение 92/92/ЕИО на Комисията от 6 февруари 1992 г. относно определени предпазни мерки по отношение на раковини с произход от Япония (7), последно изменено с Решение 94/206/ЕО (8), Решение 94/205/ЕО от 8 април 1994 г. определящо специални условия за вноса на замразени и преработени раковини и други гребеновидни с произход от Япония (9), последно изменено с Решение 95/81/ЕО (10), както и с Решение 95/119/ЕО от 7 април 1995 г. относно определени предпазни мерки по отношение на рибните продукти с произход от Япония (11), последно изменено с Решение 95/537/ЕО (12), не са актуални и следва да бъдат отменени.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Отдел „Инспекция и сигурност“ (ОИС) към Министерство на здравеопазването, труда и социалните грижи е компетентният орган в Япония, отговорен за потвърждаване и удостоверяване, че двучерупчестите мекотели, бодлокожите, ципестите и морските коремоноги изпълняват изискванията по Директива 91/492/ЕИО.
Член 2
Преработени или замразени двучерупчести мекотели, бодлокожи, ципести и морски коремоноги с произход от Япония и предназначени за консумация от човека трябва да произхождат от одобрените производствени райони, изброени в приложението към това решение.
Член 3
Решения 92/91/ЕИО, 94/205/ЕО и 95/119/ЕО се отменят.
Член 4
Настоящото решение се прилага от 24 юни 2002 г.
Член 5
Адресати на настоящото решение са държавите-членки.
Съставено в Брюксел на 20 юни 2002 година.

Labels: 17
0
3
6
18